정조 15년
辛亥十月二十日卯時上御熙政堂大臣備局堂上引見入侍時行左承旨李亨元假注書趙台榮事變假注書任㸁記注官安經心承膺祚左議政蔡濟恭左參贊金華鎭行禮曹判書鄭昌順吏曹判書金文淳行副司直李柱國刑曹判書金尙集戶曹判書趙鼎鎭行大司憲具㢞訓諫都正趙心泰行副司直李邦一徐有大執義林道浩掌令鄭益祚持平柳韓永逵獻納李庚運正言朴崙壽以次進伏訖濟恭曰數日日氣稍寒此時聖體若何上曰一樣矣濟恭曰王大妃殿氣候若何上曰一樣矣濟恭曰惠慶宮氣候若何上曰一樣矣濟恭曰臣於近來區區情私自然有不安之端而適又賤疾侵尋雖不至委頓床席無日不痛故日昨政府坐起未能進參政切惶悶意外史官臨宣聖敎至問賤疾之加減臣於是尤不勝惶隕感激拜表時東壁之替行亦無其例云故擬爲進參矣繼有次對來會之命玆敢强疾登筵矣上曰大體卿之辭巽過矣卿亦豈無斟量者乎今番事適因事會而出矣此外又或有云云而抉摘文字亦有所不可故仍而置之而至於臺語則有獨賢燮理等句語及必備其位之說無以對策之以備員爲設弊得人爲救條故予亦思之又思不得已有所下敎矣濟恭曰臣於臺言何敢爲處義之計哉臺言之必備鼎席云者卽是臣自道之辭猶以臺言之不卽聽納爲憂歎況乎反以爲自引乎上曰遂事勿說陳達廟謨可也濟恭曰近日以來聖心必欲廣開言路飭諭兩司逐日詣臺各有所言此固聖世之美事而但其所言有若日課實有難繼之患故自多不擇之辭矣以啓語之朝紙所出論之經幄儒臣斷之以僅辨魚魯這箇四字是何等至庸至劣之目而遽以加之於論思之地乎向日堂疏以聖上之低視群下爲陳戒臣則知聖上平日實無低視之事而近臣之不辨魚魯果如臺啓中所論列者則雖欲不低視誠末由也若然則臺啓所論實導殿下以低視其可乎哉雖然此則猶可屬之不擇而數昨府啓之論及各邑衙前及營閫褊裨者尤係瑣屑臺啓如此故批旨自不得不然而答曰之下直接以衙前永勿復屬事者或涉如何所謂衙前之永勿復屬道伯或可發關屬邑而雖廟堂體面所在不當以此發之於關辭之中況可以登諸啓語至徹睿覽乎朝廷貴在尊嚴使八方民庶仰之以如在日月之上然後國可以爲國而今乃以此等瑣屑之事頒示中外臣固爲臺臣慨然而若究其所以致此則實臺廳日課之難繼而然也臣意則臺臣雖逐日詣臺無可言則傳啓而已有可言然後言之不必强使進言有若束縛之爲矣毛擧細故本傷治體臣於此適有愚見敢此陳達惟願俯賜察納矣上曰近日之申飭兩司特有激而發自見向來聯箚爲兩司欲令一番湔其恥如是之際日督課程誠有束縛之嫌卿之所奏甚好矣大抵納汚藏疾自納汚藏疾屑屑瑣瑣自屑屑瑣瑣則有不可偏此而忽彼此後必求底可績之言勿拘課程隨事獻替事方欲面飭於入侍兩司諸臣亦以卿所奏出擧行條件可也出擧條上曰兩司諸臺今皆登筵以此知悉如有昌言則雖曰日陳無或以瑣屑之事更爲論啓可也濟恭曰世道日下人心陷溺所謂西洋學之惑世誣民者又復出矣以日前臺啓見之湖南一二人之悖倫滅法自陷於夷狄禽獸者言之汚口書之汚筆豈料聖明之世有此倫常之變乎十行聖批旣嚴且懇深得扶正學闢邪說之要道臣實欽歎蓋元氣壯實則客邪不得侵犯正學猶元氣也洋學則客邪如欲使客邪消滅莫如扶植我元氣聖敎大旨要不出此固無用加勉而第其眞贓綻露者必亟加重律然後庶不違於不與同中國之義而人亦畏法自有所懲創矣上曰依爲之濟恭曰有眞贓者誅之殛之固無不可而但所謂西學別無形象摸捉之端人若以敲撼之心指不干之人謂之曰彼亦嘗爲此云爾則此實爲難明之事而未必不爲他日世道之慮矣此則惟在聖上明以察之而已愚見如此安敢不悉陳乎上曰若於不干之人有敲撼之計則此常情之外如有此等之弊卿亦隨現執奏則當査實嚴處矣出擧條濟恭曰頃因東萊別騎衛等呈訴別騎衛試取時之次十人論賞之法中廢委折關問該道矣慶尙監鄭大容報辭枚擧東萊府使柳焵牒呈以爲別騎衛之次十人施賞之規始於康熙己亥依關西別武士例磨鍊而賞格則以營門射軍木劃給矣中間廢閣未知何故而丁卯因備局啓下關復舊施行己巳本府獨鎭後別騎衛覆試時之次十人不爲施賞蓋本府別騎衛之設一如西北別武士之規實出於朝家重邊備激武士之意則目今慰悅之道不過復設舊例而十人論賞之中廢不行參以事情宜有稱冤之端爲辭矣萊府別騎衛賞格之或行或寢雖未知其故大抵邊上武士以賞格之古有今無爲稱冤之端者亦不可不矜念依道臣所報之次十人施賞之規特許復設恐無妨矣上曰依爲之出擧條濟恭曰卽見開城留守具庠報備局辭緣則以爲本營所在常平廳會付大米只餘七石零春牟與租旣無用下之處而牟爲八百三十九石租爲一千一百七十三石今此兩穀民人之本非願受者故每以作米之意有所呼訴牟與租從民願作米以爲公私兩便之地爲辭矣牟租旣無緊用之處民情皆願作米則朝家不必靳持依民願許施恐無妨矣上曰依爲之出擧條濟恭曰務安等邑拯活人論賞一款關問該營後更爲稟處之意覆啓行會矣卽見全羅右水使卞至健所報則以爲羅州居船人文榮水崔永孫金公善良人李貴同務安居良人朴道長金得水京江果川居李重祥皆願加資而京內北部居徐春福以年少貧寒之致只願米布爲辭矣帥臣所報如此各人等加資與米布竝從自願許施何如上曰依爲之出擧條濟恭曰頃因內需司單子判付荏子島牧場移合許新便否及民人上言文蹟有無關問該道矣卽見全羅監司鄭民始所報則枚擧靈光郡守羅州牧使牒呈以爲靈光則荏子島馬場周回洽滿三十餘里可以播植百穀而山底平衍處名曰終達坪幅圓爲四里許於此作畓則當爲數百年結今若以牧馬一百五匹移合於押海島則鎭民生理大有所益民情擧切移場許耕之願云羅州則以爲設場畜馬之各分處所者必有料量則今不可移此合彼沃土之廢耕馬群之傷稼彼此無間馬匹之多寡島民之苦歇係焉則今又添一牧場實爲島民難支之端云上言文蹟則曾無見存者押海島則本有弊端移此合彼恐似難便爲辭矣荏子島雖曰可合起耕之地以其牧馬移之押海島則押海民人看作移疾皆不願受道臣之以爲難便必有意見而然矣廟堂何可厚於靈光而薄於羅州乎上曰置之可也出擧條濟恭曰近來帽稅一款廟堂無主管之人故象譯輩視之以諺所稱官猪腹痛其所減縮初不憂念帽出漸少稅納轉減則今番使行稱以公用銀二千餘兩有所不足來訴廟堂要得關西銀子故臣果叱退而其所稱不足二千餘兩之中一千餘兩卽渠輩所貸用者臣分付秋曹數日之內先徵三百餘兩送于灣府而若此不已則日後公用六十兩安知不責出於公家乎事之痛駭莫此爲甚此後則帽稅數爻使臣亦必照管俾無疎漏之言永爲定式如是而象譯輩若以公用不足復請銀子則繩以重律斷不饒貸然後庶可嚴畏以此亦爲定式且聞廛人許有無稅帽二百隻許劃之事故當稅之帽憑藉於此作爲無稅之弊近多有之云奸習誠極痛惡此亦各別嚴禁之意申飭使行與灣府何如上曰依爲之出擧條上曰右副承旨同副承旨入侍㸁承命出傳右副承旨李義弼同副承旨李敏采進伏上敎濟恭曰米穀廛人事卿亦聞之否年前堂疏之後市直手本每置於政院而日昨以手本査準於行賣時直則大不相似云故事極怪駭廛民欲使之定配而姑令保放矣更聞昨日政院査奏之語則城內外市上絶無米穀云寧有如許民習乎自政院有請罪該署之啓而姑不賜批該署提擧進奏委折可也尙集曰日前廛民刑配之後再昨日市直加給二升則京外米商不但不爲運米入市反皆馱出城外以至市上之絶米云此則民情似乎無怪故臣敢據張詠增價許賣之事昨夕以依時直行賣之意申諭市民米馱自今日漸多入市矣濟恭曰昨聞閭巷間言則以市直之加給二升米謂以有朝令申飭之效歡聲四騰云矣今者刑判反又以時直行賣之意諭其廛漢則不但民情之更爲抑蒙朝家政令豈可只行於一日而仍爲廢却耶其在聽聞誠爲駭然而至如市上絶米之擧尤極痛惋此皆市民操縱市直之所致矣尙集曰若令低價行賣則京外米商初不入來此則物情之所使然更以時直許賣云者慮有此弊也豈其得已哉上曰大抵市直之高低非所以自朝家分付者而日前刑配之擧卽爲手本與行賣價相左之罪也而伊後二升之加給或謂以朝令之效已自大臣知以如此則小民之妄度尤可推知也本意雖不如此下民之知以朝令者今忽降之二升則下民之視朝令當謂何如耶此則提擧未免有不審之失矣濟恭曰始令市民加給二升米而今以市上之絶米更許依前價行賣則此無異牽於市民而仍置前直者然寧有如許示弱之擧乎若此不已則此後市民無論某事必欲角勝於朝令矣尙集曰雖曰加給二升輒皆削升以給反不無冒虛名之歎故不得已許令時直放賣而至於手本之添報升數者卽是自前之謬例矣上曰如許謬例誠極駭然當該提擧不可無論罪之擧而大體本意今於小民無以家喩戶稅則大臣所奏是矣使米穀忽然減價忽然增價殆同皆由朝令是豈成說乎且前日之加給何不以一升而直加二升今日之減給又何不以一升而直減二升耶此皆提調不善擧行之致矣濟恭曰臣於今曉詣闕之時聞下吏所告則昨有減價之下敎故自今日市直當依前行賣云矣上曰寧有是也或者承宣有誤傳之擧耶義弼等曰昨日初無減價之下敎則臣等何敢妄傳乎上曰政院如不誤傳則外間豈有云云乎仍敎尙集曰自今日更爲申諭市民俾有次次減價之效可也以此以彼廛民之所爲誠極痛駭保放諸人一竝卽爲發配事分付提擧先退竝卽擧行可也命書傳敎曰手本與行賣之相左專由任其襲謬不能察飭而然云年前堂疏以後平市當該提調竝施罷職之典今又聞於筵席時提擧之輕許增價大是做錯當該提調亦爲越俸一等濟恭曰昨見完伯疏本則以臣之回啓中文字作爲引義之端此道臣之如是云云恐似過矣上曰以愛錢二字作爲引義乎濟恭曰然矣大抵今世之人孰不愛錢乎無論諸道穀包之山邑積峙沿邑空虛皆由於從高價發賣之致此豈非前後道伯愛錢之所由乎且臣之回啓卽是泛論也原弊之矯革難責於一二道臣故上自四五十年前以至後來之道伯則此道伯何必獨引乎臣則都付之一哂矣上曰人性不同故似有此過引之擧矣昌順曰愍貞嬪造版日遣官致祭事已爲啓下而造版日今已涓吉云當以禮官擧行乎上曰獻官以掌令鄭弼祚進去諸執事亦以漢南等諸宗子孫中參祀者勿拘白徒塡差事分付該道可也出學條命書榻敎曰掌令鄭弼祚許遞昌順曰凡京外孝烈每歲首自京兆別單啓下移送本曹三堂各具意見稟議大臣論理抄啓自是法例日前故相臣金熤孝行搢紳章甫呈單京兆而以其大臣事體與他有異不待歲首移送本曹大臣行誼布諸見聞與匹庶之行本自不同況在當宁朝任使之大臣乎此大臣孝友之行諸臣之亦嘗屢聞而欽歎者也今此狀中所請卽旌閭之典事係恩典下詢大臣處之何如上曰大臣之意何如濟恭曰此大臣平日孝友之行臣亦稔聞之矣今當公議齊發之日旌閭之典豈有他見乎上曰依爲之出擧條昌順曰向來物膳臘猪爲軫民弊特許代封而嶺南十二月令朔膳中生猪獨漏於代封中故本道當以本色依前擧行移文於本曹凡物膳封進皆自惠廳知委俄者惠堂欲爲陳達徑退未果封進日字聞在迫近故玆敢仰達矣上曰北道朔膳亦命特除則獨於本道如是遺漏其時惠堂事難免不審貢膳定例釐正時當該惠堂罷職原冊已料其似此做錯姑留中亦自備局卽爲釐正可也出擧條有大曰本營軍色從事官申馥一向在外尙不上來方當新捧之時勢難等待改差何如上曰依爲之出擧條㢞曰臣才識鹵莽言議巽軟本不合於淸朝耳目之任而適當我聖上遇災修省飭勵三司之時不敢逡巡黽勉冒膺草草數啓未免陳腐自顧慙恧靡所容措及登筵席大臣以近日臺啓之畏雜瑣屑盛加非斥雖不當着於臣身臣旣無昌仰副求助之聖意則壞了臺風貽羞淸朝之罪臣實爲首況忝風憲之長尤切同浴之媿其何可一刻仍冒於臺次乎請命遞斥臣職上曰勿辭亦勿退待㢞曰玉堂不備故三司合啓不得仰奏矣㢞庚運等曰請遲晩後物故罪人啓能亟施孥籍之典趾賊等凶種快施邦刑養遂獻遂李觀源竝令王府設鞫得情上曰不允㢞庚運等曰請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑上曰不允㢞庚運等曰請物故罪人國榮亟施孥籍之典上曰不允㢞庚運等曰請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情夬正王法上曰不允㢞等曰請爲奴罪人金壽賢河翼龍竝令王府設鞫得情夬正王法上曰不允庚運等曰請爲奴罪人金壽賢河翼龍亟令王府設鞫得情夬正王法上曰不允庚運等曰請金甲島爲奴罪人克觀古今島爲奴罪人克泰更令王府嚴鞫得情夬正王法上曰不允庚運等曰請逆賊尙魯亟施孥戮之典措辭竝見上上曰不允㢞曰臺閣論啓或有指的者或有泛稱者而向來臺啓中僅分魚魯四字雖曰專着於玉署之臣亦異指斥一人之論而諸玉堂以此引義有除輒違便成難進之大防臺言雖沒商量指意本出泛論則豈可深看而過引乎若此不已則歇泊無期而以致館直之久空合辭之連闕揆以事體殊極未安請當該臺臣從重推考諸玉堂申飭行公上曰依啓㢞曰向來前司諫成德雨之疏歷論諸家以及於黃鍾五而其所謂利其資裝意慾不滿云者太沒裁擇且出臆逆有傷於士夫之口氣貽羞甚大臣竊惜之也不可以事屬旣往置而不論請前司諫成德雨施以譴罷之典上曰依啓濟恭曰向於黃鍾五事收議判付中委曲宛轉四字臣不勝欽歎萬萬臣所云居內居外之說卽不過引用古文而旣書於此又驟看則果爲如何而聖敎如是洞諭實爲萬幸矣上曰且令黃哥若許降妾則彼十三家結姻將何以爲之乎此尤不可許者也濟恭曰第今李敏行在於非兩班非中人之間此後結婚無路云特以無物不遂之意別下絲綸以示無礙結婚之道恐似好矣上曰此後敏行自當無礙於結姻班族何煩下敎乎禮判亦陳意見可也昌順曰大臣所奏誠是矣特下傳敎以明其敏行之班族然後可無拘礙矣上曰然則當有下敎而此後李敏行之子若孫間或有登第者皆爲掌令等官職乎濟恭曰敏行後孫如得科第者當分館於國子至拜禮兵等郞官矣道浩永逵曰臣等之庸愚譾劣不堪耳目之任固已聖明之所俯燭而飭敎之下怵分畏義冒沒詣臺向來遇災求言之日略陳愚見而至於僅分魚魯一句不過泛論其大體矣及登筵席長僚以沒商量至有請推之擧以何顔面一刻晏然於臺次乎請命遞斥臣等之職上曰勿辭亦勿退待曰臣姿性庸愚言議巽軟本不合於淸朝耳目之任而及登筵席都憲以同臺鄙瑣之說旣有避嫌之事臣之去就與都憲無異請命遞斥臣職上曰勿辭亦勿退待亨元曰持平柳避嫌未承批之前徑先退出揆以臺體極爲未安從重推考何如上曰做錯非細遞差可也出擧條庚運曰臣之疲劣無似已不堪於耳目之責而前後嚴飭之下不敢爲逡巡之計猥隨諸臺冒沒登筵矣憲長以向日憲啓中一句語雖沒商量至有其時憲臺請推之擧臣於是實不勝瞿然而慙悚也臣亦其日雖不參憲啓而當初啓語初以合所懷謄傳臺廳則不可以不參啓獨自晏然也明矣其何以抗顔仍冒乎請命遞斥臣職上曰勿辭亦勿退待庚運曰新除授正言李萬榮時在京畿安城地請斯速乘馹上來事下諭上曰依啓上曰三使臣入侍出榻敎㸁承命出與正使金履素副使李祖源書狀沈能翼偕入進伏上敎履素等曰今者卿等銜命於萬里善爲往還可也近聞門禁蕩然科外雜物恣意出入云寧不駭然今番之行必祛其太甚者書狀亦須另念禁飭可也履素曰臣今方出疆矣所帶本營提調之任自是緊重況且軍兵放料等節所關尤不輕不可一時曠任至如印信等事亦無區處之道敢此仰達矣上曰有餉色則亦當有軍色而軍色之尙未差出由於未遑兵房職名雖曰權稱事務旣掌軍總自今兵房例兼軍色提調而此後餉色提調若値在外或未差之時權令兼察定式施行可也出擧條命退諸臣以次退出